በእድገትና ትራንስፎርሜሽን  እቅድ አፈጻጸም አመርቂ  ስኬት መመዝገቡ ተገለጸ
ሚኒስትሩ አቶ ሬድዋን ሁሴን በወቅታዊና አገራዊ ጉዳዮች ዙሪያ ዛሬ ለጋዜጠኞች በሰጡት መግለጫ እንደገለጹት ባለፉት አራት የእድገትና ትራንስፎርሜሽ ዓመታት  በበርካታ ዘርፎች ከታሰበው በላይ ዕድገት መመዝገቡን ገልጸዋል።አገሪቱ በግብርና፣ በትምህርት፣ በመሰረተ ልማትና በጤና ዘርፎች ተይዘው የነበሩ ግቦች ከፍተኛ አፈጻጸም እንዳሳዩ የገለጹት ሚኒስትሩ   በያዝነው የበጀት  ዓመት በቂ የግብዓት አቅርቦትና ጥሩ የዝናብ ሥርጭት በመኖሩ የተሻለ ምርት እንደሚጠበቅ  ገለጸዋል።እንደ ሚኒስትሩ ገለጻ በ2006/2007 የሚሰበሰበው የግብርና ምርት ባለፈው ዓመት ከነበረው ከ8 እስከ 9 በመቶ እድገት ያሳያል ተብሎ እንደሚጠበቅ ተናግረዋል።ባለፉት አራት ዓመታት የአፈጻጸም መጓተት የታየባቸው  ዘርፎች  የግቦችን በተቀመጠላቸው  የጊዜ ሰሌዳ ለማጠናቀቅ መንግሥት ልዩ ትኩረት ሰጥቶ ርብርብ እየተደረገ መሆኑን አቶ ሬድዋን ሁሴን ተናግረዋል።አቶ ሬድዋን ሁሴን አያይዘውም  አገሪቱ  ባሳየችው አፈጻጸም ምክንያት በኦስትሪያ፣ በዴንማርክና በአሜሪካና በሌሎች  ዓለም አቀፍ መድረኮች ተሞክሮዋን ለሌሎች አገራት እንድታካፍል መጋበዟን  ገልጸዋል።በተለይም በስኳር በኩል ያጋጠመው እጥረት ከክረምቱ ጋር ተያይዞ የፋብሪካዎች የምርት ሂደት ተቀዛቅዞ የነበር ሲሆን አሁን የክረምት ወራቱ አልፎ ወደ ምርት በመግባታቸው እጥረቱ የማይከሰትበት ሁኔታ እየተፈጠረ መሆኑን አብራርተዋል።የምርት እጥረት በተፈጠረበት ወቅት ከውጭ በማስገባት ክፍተቱን ለመሙላት የተሞከረ ሲሆን እጥረቱ በጊዜው ባለመግባቱ የተወሰነ ክፍተት ተፈጥሮ እንደነበር ጠቅሰዋል።የዋጋ ግሽበቱንም ለመቆጣጠር በተደረገው ጥረት አምና ከነበረበት ባለ ሁለት አሃዝ ወደ አንድ አሃዝ ዝቅ ማድረግ መቻሉንም ገልጸዋል።ክስኳር አቅርቦት ጋር ተያይዞም  የተነሳ ጥያቄ ሲመልሱም በክረምት ወቅት የስኳር ፋብሪካዎች በጥገና ምክንያት አገልግሎት ስለማይሰጡ፣   ከውጭ የሚገባው ስኳር በወቅቱ ባለመድረሱና ያልተገባ ጥቅም ፈላጊዎች ግለሰቦች በፈጠሩት ችግር ምክንያት እጥረቱ እንደተከሰተ ገልጸው  ችግሩ  በዘላቂነት ለመፍታት ከፍተኛ ርብርብ እየተደረገ ነው ብለዋል፡፡“በምርጫው ገለልተኛ የውጭ ታዛቢዎች የሚሳተፉበት እድል ክፍት ነው” ያሉት ሚኒስትሩ “ምርጫውን ከመታዘብ የዘለለ ሥራ የሚሰሩት ግን በታዛቢነት እንዲሳተፉ አይፈቀድም” ብለዋል።የ2007ቱን ብሔራዊ ምርጫ ታዛቢዎች በተመለከተ የውጭ ታዛቢዎች ሚና መታዘብ ብቻ በመሆኑ በሀገራችን ጉዳይ  ጣልቃ እንዲገቡ ግን አይፈቀድላቸውም  ብለዋል፡፡ካለፉት ምርጫዎች ብዙ ተሞክሮ ወስደናል ያሉት ሚኒስትሩ ለአምስተኛው  አገራዊ ምርጫ ምቹ የመወዳደሪያ ሜዳ በማዘጋጀትና    ምርጫው ነፃ፣ ፍትሐዊ፣ ሰላማዊና ዴሞክራሲያዊ ለማድረግ የሚያግዝ ከፍተኛ ቅድመ ዝግጅት መደረጉን ሚኒስትሩ ገልጸዋል፡፡